Buxorodagi budjet tashkilotlaridan biri deyarli 65 mlrd so‘mlik davlat xaridlarini tendersiz amalga oshirgani ma’lum bo‘ldi

“Buxoro yo‘llardan muntazam foydalanish” korxonasi 65 milliard so‘mlik davlat xaridlarini noto‘g‘ri amalga oshirgan, deya xabar bermoqda Monopoliyaga qarshi kurashish qo‘mitasi matbuot xizmati.

Qayd etilishicha, Monopoliyaga qarshi kurashish qo‘mitasi Buxoro viloyati hududiy boshqarmasi “Buxoro yo‘llardan muntazam foydalanish” unitar korxonasi tomonidan 2019−2020-yillar davomida tovar (ishlar, xizmatlar)lar xaridini amalga oshirishda “Davlat xaridlari to‘g‘risida”gi va “Raqobat to‘g‘risida”gi qonunlar talablariga rioya etilishi yuzasidan o‘rganish o‘tkazgan.
O‘rganish “Buxoro yo‘llardan muntazam foydalanish” tomonidan taqdim qilingan hujjatlar asosida olib borilgan.
Ma’lum qilinishicha, mazkur korxona tomonidan 2019−2020-yillar mobaynida o‘z ehtiyoji uchun tovarlarni (qurilish materiallari, ehtiyot qismlar, xo‘jalik mollari, dizel yonilg‘isi, kanselyariya mollari, mebel anjomlari, yo‘l belgilari va boshqa mahsulotlar) xarid qilishda va obyektlarda boshqa korxonalarga tegishli bo‘lgan mashina-mexanizm va avtotransport xizmatlaridan foydalanishda viloyat va respublika hududida faoliyat olib borayotgan boshqa korxonalar bilan ikki tomonlama tuzilgan shartnomalar asosida olib borilgan.
Qo‘mita xabariga ko‘ra, “Buxoro yo‘llardan muntazam foydalanish” tomonidan 2019-yilda 31 milliard 413 million 366 ming 209 so‘mlik va 2020-yilda 33 milliard 420 million 96 ming 221 so‘mlik tovarlar auksion savdolarisiz va xizmatlar tanlov (tender) savdolarisiz, “Davlat xaridlari to‘g‘risida”gi qonunning talablariga zid ravishda, to‘g‘ridan-to‘g‘ri xarid qilish bo‘yicha shartnomalar imzolanib xaridlar amalga oshirilgan.
Mazkur holatlar bo‘yicha Monopoliyaga qarshi kurashish qo‘mitasining Buxoro viloyati hududiy boshqarmasining davlat boshqaruvi organlari, mahalliy hokimiyati organlari va yuridik shaxslar birlashmalarining raqobatni cheklaydigan hujjatlari hamda harakatlarini, shuningdek, insofsiz raqobatni taqiqlash bo‘yicha qonun hujjatlari buzilganligi to‘g‘risidagi ishlarni ko‘rib chiqish bo‘yicha maxsus komissiyasi Buxoro YMFUK tomonidan qayd etilgan qonunbuzarlikni bartaraf etish va kelgusida mazkur qonun buzilishi holatlariga yo‘l qo‘ymaslik to‘g‘risida ko‘rsatma berdi.
Bundan avval Termizda quriladigan 20 mln dollarlik xalqaro savdo markazining tenderida aka-ukaga tegishli kompaniyalar qatnashgani ma’lum bo‘lgani hamda “Trest-12” 5 trln so‘mga yaqin loyihalarni tendersiz amalga oshirgani haqida xabar qilingandi.